সংগীতশিল্পীর আড়ালে রেবেলের মাদক কারবার, কাজ করেন ভাইজানের হয়ে
কোটি টাকার মাদক ক্রিস্টাল মেথসহ (আইস) সংগীতশিল্পী মো. এনামুল কবির রেবেলকে গ্রেফতার করেছে ঢাকা মহানগর পুলিশ (ডিএমপি)। তিনি ‘উচ্চারণ’ ব্যান্ডের একজন সংগীতশিল্পী। 







শুক্রবার রাতে রামপুরার মালিবাগ চৌধুরীপাড়া এলাকা থেকে তাকে গ্রেফতার করে রামপুরা থানা পুলিশ। তার কাছ থেকে এক কেজি আইস উদ্ধার করা হয়েছে। যার বাজারমূল্য প্রায় এক কোটি টাকা। এনামুল কবিরকে শনিবার আদালতের মাধ্যমে দুই দিনের রিমান্ডে নিয়েছে পুলিশ।




শনিবার দুপুরে এক সংবাদ সম্মেলনে ডিএমপির খিলগাঁও জোনের অতিরিক্ত উপ-পুলিশ কমিশনার মো. রাশেদুল ইসলাম বলেন, রেবেল মূলত মাদক ব্যবসায়ী মো. লিটন ওরফে লিটু ওরফে ভাইজানের হয়ে কাজ করেন। রেবেল ওই মাদক ব্যবসায়ীর ঠিকানা দিলে পরে বাড্ডা এলাকায় মো. লিটনের বাসায় অভিযান চালানো হয়। এ সময় বিভিন্ন আলামত জব্দ করা হয়। তবে লিটু ও তার সহযোগী অমিত পলাতক রয়েছেন। তাদের কাছ থেকে এক কেজি পরিমাণ আইস উদ্ধার করা হয়েছে, যার বাজারমূল্য প্রায় এক কোটি টাকা। 
তিনি আরও জানান, পাঁচ বছরেরও বেশি সময় ধরে লিটুর মাদক ব্যবসায় সহায়তা করে আসছেন রেবেল। একটি অনুষ্ঠানে তাদের পরিচয় হয়। পরবর্তীতে তাদের মধ্যে বন্ধুত্বপূর্ণ সম্পর্ক গড়ে ওঠে। দুইজনের আর্থিক লেনদেনেরও অনেক নজির আছে। তাদের বিরুদ্ধে রামপুরা থানায় মাদকদ্রব্য নিয়ন্ত্রণ আইনে একটি মামলা হয়েছে।
অভিযানে নেতৃত্ব দেওয়া খিলগাঁও জোনের সহকারী পুলিশ কমিশনার (এসি) আবদুল্লাহ-আল-মামুন জানান, এনামুল কবির মাদকের ডিলার লিটনের কাছ থেকে মাদক নিয়ে বিক্রি করে আসছিলেন। লিটনকে সবাই ভাইজান নামে ডাকে। তবে গত বছরের নভেম্বরে লিটন নিজেকে একজন চাল ব্যবসায়ী হিসেবে পরিচয় দেন। বাস্তবে লিটন মাদকের গডফাদার। তার গাড়িচালক ও সহযোগী অমিত মাদক ব্যবসার বিষয়গুলো দেখাশোনা করতেন। লিটন মাদক ব্যবসা করায় ঘন ঘন বাসা পরিবর্তন করে আসছিলেন। 
তিনি আরও জানান, এনামুল কবিরের বাসা তেজগাঁও ইন্দিরা রোডে। এ ঘটনায় জড়িত ডিলার লিটন ও তার সহযোগী অমিতকে গ্রেফতারে অভিযান চলমান রয়েছে।

কোটি টাকার মাদক ক্রিস্টাল মেথসহ (আইস) সংগীতশিল্পী মো. এনামুল কবির রেবেলকে গ্রেফতার করেছে ঢাকা মহানগর পুলিশ (ডিএমপি)। তিনি ‘উচ্চারণ’ ব্যান্ডের একজন সংগীতশিল্পী।